बेसन, तेल के भाव में गिरावट, नमकीन के भाव नहीं हुए कम
चना दाल, बेसन और तेल के भाव कम होने के बाद भी नगर में नमकीन के भावों में कमी नहीं आई है। बेसन और तेल के दाम बढ़ने पर नमकीन व्यापारी भाव बढ़ा देते है। लेकिन जब इनके दामों में कमी आती है तो नमकीन के भाव कम नहीं किए जाते।
होली का पर्व नजदीक है। फिर भी भाव में अब तक गिरावट नहीं आई है। अल्हेड़ के राजाराम पाटीदार एवं नगर के नवीन आडा ने बताया नमकीन व्यापारी ग्राहकों से मनमाने भाव वसूल रहे है। इस पर प्रशासन को ध्यान देना चाहिए। थोक एवं होलसेल किराना व्यापारी विवेक समदानी एवं दीपक मंत्री ने बताया वर्तमान में बेसन 70 रुपए, सोयाबीन तेल 71 रुपए एवं मूंगफली का तेल 110 रुपए प्रति किलो है। नमकीन व्यापारियों के अनुसार एक किलो तेल में दो किलो बेसन की नमकीन बनती है। दोनों की कीमत जोड़ी जाए तो 215 रुपए आती है। अन्य खर्चे 50 रु होते है। इस तरह 265 रुपए में ढाई से पौने तीन किलो नमकीन तैयार होती है। इनको 180 रुपए के हिसाब ग्राहक को बेचा जाता है। होटल हलवाई संघ के अध्यक्ष दिनेश राठौर ने बताया नमकीन के भावों को लेकर रविवार को व्यापारियों की बैठक होगी। उसमें नमकीन के भाव कम करने पर चर्चा की जाएगी। संघ के सदस्यों की सहमति से अंतिम निर्णय लेंगे। एसडीएम बीएल कोचले ने बताया मंगलवार को व्यापारियों बैठक लेकर नमकीन के भाव पर चर्चा की जाएगी।
bho_Deva hin_Deva hin_Deva